কিন্তু ইদানিং নাকি এই ছোট ছোট চোখবিশিষ্ট, ভ্রমণের সময় অনবরত ক্যামেরায় ছবি তুলতে পারদর্শী মানবগণ ডলারের প্রতি মোহ কমাচ্ছেন। বিবিসির এক খবর অনুযায়ী, প্রায় বছর তিনেক হলো চীনারা ডলার, এমনকি তাদের রেনমিনবির ওপরও ভরসা করতে পারছেন না। কে জানে, তারা বিশ্ব অর্থনৈতিক মন্দাকে আগে থেকেই মালুম করতে পেরেছিল হয়তো! অথবা সমাজতান্ত্রিক কায়দায় পুঁজিবাদ করছে বলেই হয়তো চীনারা জানে, মুদ্রাবাজারের ওপর ভরসা করা ঠিক নয়। সবশেষ খবর অনুযায়ী, লন্ডনে জি-২০ হওয়ার ঠিক আগ দিয়ে চীনা ভাইরা ইউরোপ ও আমেরিকার ভাইয়াদের আমাদের গ্রামের ভাষায় বলতে গেলে, ঘাড়দোনা (মানে ঘাড়ধাক্কা) দিয়েছে। ওই সময় চীনা নীতিনির্ধারকরা সবার জন্যে এক সুপরামর্শ ঘোষণা করেছেন,- বিভিন্ন দেশের এখন সময় এসেছে রিজার্ভ কারেন্সী হিসেবে ডলার নামের বৈদেশিক মুদ্রাটির ওপর থেকে নির্ভরশীলতা কমাবার। অবশ্য তারপরও চীনের বৈদেশিক মুদ্রার রিজার্ভের দু-তৃতীয়াংশই ডলার রয়ে গেছে। কিন্তু ঘোষণা হিসেবে এটি খুব গুরুত্বপূর্ণই বটে। কেননা এর ফলে সোনার দামের বাজার একটু বেড়ে গেছে এবং লন্ডনে এখন সোনার দাম, বিবিসির ভাষ্য অনুসারে, প্রতি আউন্সে খানিকটা (৫.৫০ ডলার) বেড়ে গেছে। অভাবনীয়রকম আত্মবিশ্বাস বেড়ে গেছে সেই সব প্রথাগত বিনিয়োগকারীদের, যারা মনে করেন সোনা কেনাবেচাই হলো সবচেয়ে নিরাপদ বিনিয়োগক্ষেত্র। বিশেষজ্ঞরা অবশ্য বলছেন, চীনের সোনার মজুদ এখনও আহামরি কিছু নয়; যুক্তরাষ্ট্র ও অন্যান্য উন্নয়নশীল দেশগুলির তুলনায় তা নগণ্যই বলতে হবে। আর নীতিনির্ধারকরা যে ঘোষণাই দিক না কেন, ডলারের প্রতি মোহ চীনাদের আগের মতোই আছে।